**Peleni Fou kua tuku fakatahi ai te kikilaga a vāega uma o te Malo, ke fehoahoani ai ki te fakaolaolaga o na gagana Pahefika**

Ko he takiala tuku fakatahi tenei i loto o na matāeke uma a te Malo, ke fakamakeke ai te Peleni Takiala Fou o na Gagana Pahefika, ko te fakaaliga ia a te Minihita o Tagata Pahefika Aupito William Sio i te Palemene i te aho nei.

“Ko te fakavae tāua o a tatou aganuku, fakahinomaga ma o tatou tulaga Pahefika, i luga o Aotearoa Niuhila, ko a tatou gagana Pahefika. Ko te fatu ia o to tatou ola manuia,” ko te fakamatalaga ia a Aupito William Sio.

“Ko na vaega ienei ni koa fakateagaga, e tāua lele mo Aotearoa ma te Pahefika katoa. E matea ai foki to tatou tulaga tū kehe, ma to tatou mafai e hili atu, i loto o na koga faigaluega ma te tamaokaiga.

“Ko te Peleni tenei e fakamatea ai te naunau o te Malo, ke fakaheai te pakū maulalo o te fakaaogāga o gagana Pahefika i Aotearoa Niuhila, ma fakamautinoa ai ke olatia ma uluola na gagana Pahefika mo te ola manuia o tupulaga o te lumanaki.”

Ko te Peleni tenei ka fakatino e ala i he Peleni Gālue a te Malo mo Gagana Pahefika, vena ma te Peleni Gālue Gagana a te Fenua e patino lava ki te atunuku ma tana gagana.

Ko te fakamatalaga a te Minihita Sio, e manakomia lele he kikilaga mamao ke lagolago ai na gagana Pahefika, ko na fakalapotopotoga a te Malo, vena ki latou e iloga ma fai hao ki na gagana Pahefika.

“E iei te tākiga fou fakapokepoke kua hula mai i na tauhaga kua teka atu, kua kitea ai te fakaitiitia o te fakaaogāga o na gagana Pahefika, ma ko te lahiga o na gagana kua tauau lava e galo atu.

“Kae, e hē ko kitatou oioti te i loto o tenei folauga, ma e fakaamanakia ai e ki tatou na gagana a tagatānuku moni o te lalolagi, e aofia ai ia tangata whenua o Aotearoa, koi feagai foki ki latou ma te mou o te gagana, kaemaihe te fakamoemoe ke toe fakaolaola te reo Maori.

“Ko au e māina lele i te tokalahiga o tupulaga Pahefika e tau ki gafa Maori, ma kua kavea ko he tiute faifakatahi i loto o tatou kaiga, ke fakamakeke ma fehoahoani ki tenei augatupulaga – Generation Bs – ke mautinoa ma iloa lelei te reo Maori ma a latou gagana Pahefika.”

Ko te Peleni Takiala a te Malo mo na Gagana Pahefika 2022-2032 na auata i te aho tenei i te Palemene, i he hauniga faka-aganuku, na aofia ai te fakameaalofa atu o tenei peleni takiala e Minihita Sio ki na takitaki tupulaga talavou.

Ko te peleni tenei e fakavae i ni hini tāua e tolu:

* Ke fakamatea te tāua o na gagana Pahefika i Aotearoa.
* Ke fakamakeke na auala o akoakoga, ma na līhohi mo na akoakoga, ma te akoakoga i na gagana Pahefika
* Ke kitea te fakaaogā lahi o na gagana Pahefika, ma na koga e fakaaogā ai.

“Ko a tatou gagana Pahefika ko ni meahina ea o tatou tagata, ma ko au e talohaga atu ki o tatou nuku ma fakalapotopotoga ke lagolago kō ki tenei peleni taki; ma tatou fehoahoani kō ke fakamautinoa, ko a tatou gagana e fakamalohia, e fakatāuagia ma tuku fakaauau atu ki na tupulaga o te lumanaki.

“Kafai na gagana Pahefika e lagona ma fakalogogia, e tautatala ai, ma e fakatāuagia, ko tona uiga ko tagata Pahefika e olatia; ma kafai e olatia ia nuku ma fakalapotopotoga Pahefika, ko tona uiga ko Aotearoa ko he koga tāoga mo ki tatou uma lele. I te kavea ai o Niuhila ma kaiga ki he tahi o aofaki tokalahi o tagata Pahefika i te lalolagi, ko tona uiga e tatau ia Niuhila ke lagolgo ki te fakaolaolaga o gagana Pahefika.”

Ko te itukaiga hukehukega katoatoa muamua tenei tau te gagana i Aotearoa nei, ko te Leo Moana o Aotearoa, tenei e auata fakatahi ma te Peleni Taki o Gagana Pahefika.

E kaumai ai te ata manino o te fakaaogāga vena na kikilaga agai ki na gagana Pahefika, i na koga kehekehe, ko na tauhaga kehekehe, ma na atunuku kehekehe e omamai ai.

Ko te galuega tenei ka takifā tauhaga ma toe fakataunuku, ke tautuku ai te agai ki mua o te Peleni Taki o Gagana Pahefika, ma fehoahoani ai ke onoono te alāvaka mo Gagana Pahefika i te lumanaki.

“Kua ki tatou kitea i te taimi o te Koviti19, aloā nae tāua lele na Gagana Pahefika ki te olatia o nuku ma fakalapotopotoga Pahefika.

“Kua iei na fakamaoniga kua taku mai ai kia te ki tatou, kafai o tatou tagata e makekeke ia latou gagana, vena te gagana Igilihi, e hē taumate foki lā to latou makekeke fakatemafaufafau, fakateaganuku, na tulaga tau akoakoga, vena na tulaga tau tamaokaiga,” ko te fakamatalaga ia a Aupito William Sio.